Likumprojekts

Grozījumi Sugu un biotopu aizsardzības likumā

Izdarīt [Sugu un biotopu aizsardzības likumā](http://likumi.lv/doc.php?id=3941) (Latvijas Republikas Saeimas un Ministru Kabineta Ziņotājs, 2000, 9. nr.; 2005, 20. nr.; 2006, 24. nr.; 2009, 12., 14. nr.; Latvijas Vēstnesis, 2009, 194. nr.; 2010, 102., 205. nr.; 2011, 169., 201. nr.; 2012, 200. nr.; 2013, 232. nr.; 2015, 201. nr.; 2017, 194. nr.) šādus grozījumus:

1. Papildināt likumu ar 14.2 pantu šādā redakcijā:

"**14.2 pants. Atļauju saņemšana, ja pārkāpti sugu un biotopu aizsardzību regulējošie normatīvie akti**

Personai nav tiesību saņemt sugu un biotopu aizsardzību regulējošajos normatīvajos aktos noteiktās atļaujas, ja nav samaksāts administratīvais naudas sods par pārkāpumiem sugu un biotopu aizsardzības jomā, kā arī ja vides aizsardzības jomu regulējošajos normatīvajos aktos noteiktajā kārtībā nav veikti sanācijas pasākumi vai nav atlīdzināti zaudējumi par sugām un biotopiem nodarīto kaitējumu."

2. Papildināt likumu ar VI nodaļu šādā redakcijā:

"**VII nodaļa**

**Administratīvie pārkāpumi sugu un biotopu aizsardzības jomā un kompetence administratīvo pārkāpumu procesā**

**24. pants. Administratīvie pārkāpumi īpaši aizsargājamo sugu un biotopu aizsardzības jomā**

Par normatīvajos aktos noteikto īpaši aizsargājamo sugu dzīvnieku, tai skaitā putnu un zivju, un īpaši aizsargājamo sugu augu, sēņu un ķērpju, kā arī īpaši aizsargājamo biotopu aizsardzības un izmantošanas prasību pārkāpšanu piemēro brīdinājumu vai naudas sodu fiziskajām personām no trim līdz divsimt naudas soda vienībām, bet juridiskajām personām – no četrpadsmit līdz trīssimt piecdesmit naudas soda vienībām.

**25. pants. Administratīvie pārkāpumi īpaši aizsargājamo sugu indivīdu iegūšanā vai traucēšanā**

Par normatīvajos aktos noteikto prasību pārkāpšanu attiecībā uz īpaši aizsargājamo sugu, tai skaitā putnu un zivju, un ierobežoti izmantojamo īpaši aizsargājamo sugu indivīdu iegūšanu vai traucēšanu piemēro brīdinājumu vai naudas sodu fiziskajām personām no trim līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**26. pants. Administratīvie pārkāpumi mikroliegumu aizsardzības un apsaimniekošanas jomā**

Par mikroliegumu aizsardzību un apsaimniekošanu regulējošajos normatīvajos aktos noteikto prasību pārkāpšanu piemēro brīdinājumu vai naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**27. pants. Administratīvie pārkāpumi sugu introdukcijas un reintrodukcijas jomā**

Par sugu introdukciju un reintrodukciju, tai skaitā izlaišanu, ieviešanu vai pārvietošanu savvaļā, regulējošajos normatīvajos aktos noteikto prasību pārkāpšanu piemēro brīdinājumu vai naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**28. pants. Administratīvie pārkāpumi par īpaši aizsargājamo biotopu un īpaši aizsargājamo sugu dzīvotņu atjaunošanu mežā**

Par normatīvajos aktos noteikto prasību pārkāpšanu attiecībā uz īpaši aizsargājamo biotopu un īpaši aizsargājamo sugu dzīvotņu atjaunošanu mežā piemēro brīdinājumu vai naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**29. pants. Administratīvie pārkāpumi starptautiskās tirdzniecības apdraudēto savvaļas dzīvnieku un augu sugu īpatņu tirdzniecību regulējošo normatīvo aktu jomā**

Par starptautiskās tirdzniecības apdraudēto savvaļas dzīvnieku un augu sugu īpatņu tirdzniecību regulējošajos normatīvajos aktos īpatņu tirdzniecībai Eiropas Savienības teritorijā noteikto prasību pārkāpšanu piemēro brīdinājumu vai naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz tūkstoš četrsimt naudas soda vienībām.

**30. pants. Administratīvie pārkāpumi starptautiskās tirdzniecības apdraudēto savvaļas dzīvnieku un augu sugu īpatņu uzglabāšanu, reģistrāciju, turēšanu nebrīvē, marķēšanu, audzēšanu un sertifikātu izsniegšanu regulējošo normatīvo aktu jomā**

Par starptautiskās tirdzniecības apdraudēto savvaļas dzīvnieku un augu sugu īpatņu uzglabāšanu, reģistrāciju, turēšanu nebrīvē, marķēšanu, audzēšanu un sertifikātu izsniegšanu regulējošajos normatīvajos aktos noteikto prasību pārkāpšanu piemēro brīdinājumu vai naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz tūkstoš četrsimt naudas soda vienībām.

**31. pants. Kompetence administratīvo pārkāpumu procesā**

(1) Administratīvo pārkāpumu procesu par šā likuma 24. līdz 30. pantā minētajiem pārkāpumiem veic Dabas aizsardzības pārvalde.

(2) Administratīvo pārkāpumu procesu par šā likuma 24., 25., 29. un 30. pantā minētajiem pārkāpumiem, ja tos konstatējušas Valsts policijas amatpersonas, līdz administratīvās lietas izskatīšanai veic Valsts policija. Administratīvā pārkāpuma lietu par šā likuma 24., 25., 29. un 30. pantā minētajiem pārkāpumiem izskata Dabas aizsardzības pārvalde.

(3) Administratīvo pārkāpumu procesu par šā likuma 24., 25., 26., 29. un 30. pantā minētajiem pārkāpumiem, ja tos konstatējušas pašvaldības policijas, pašvaldības vides inspekcijas, pašvaldības vides kontroles amatpersonas, līdz lietas izskatīšanai veic attiecīgā amatpersona. Administratīvā pārkāpuma lietu par šā likuma 24., 25., 26., 29. un 30. pantā minētajiem pārkāpumiem izskata Dabas aizsardzības pārvalde.

(4) Administratīvo pārkāpumu procesu par šā likuma 24. līdz 30. pantā minētajiem pārkāpumiem, ja tos konstatējušas Valsts vides dienesta vai Valsts meža dienesta amatpersonas, līdz administratīvā pārkāpuma lietas izskatīšanai veic Valsts vides dienests vai Valsts meža dienests. Administratīvā pārkāpuma lietu par šā likuma 24. līdz 30. pantā minētajiem pārkāpumiem izskata Dabas aizsardzības pārvalde."

3. Papildināt pārejas noteikumus ar 18. punktu šādā redakcijā:

"18. Šā likuma VI nodaļa stājas spēkā vienlaikus ar Administratīvās atbildības likumu."

Vides aizsardzības un

reģionālās attīstības ministrs

J. Pūce